Allan Gray (Oos-Londen, geboortedatum onbekend) is ’n Suid-Afrikaanse filantroop en sakeman wat in 2013 beskryf is as die tweede rykste mens in Afrika.
Sy welvaart is in Oktober 2013 geraam op VS$8,5 miljard (destyds sowat R85 miljard), wat hom aansienlik ryker gemaak het as bekende welgesteldes in Suid-Afrika soos Nicky Oppenheimer, Johann Rupert en Christo Wiese. Gray laat hom selde afneem, hy staan nie mediaonderhoude toe nie en vermy publisiteit sover hy kan. Daarom word selde oor die rykste Suid-Afrikaner geskryf of berig, al is hy die stigter van een van die suksesvolste finansiële instellings in die land.
Dit is nietemin bekend dat Gray in Oktober 2013 75 jaar oud was en dat hy in Oos-Londen gebore is. Ná sy voorgraadse studie aan die Rhodes-universiteit het hy op die ouderdom van 22 jaar as geoktrooieerde rekenmeester gekwalifiseer en altesaam vier jaar vir die rekeningkundige firma Deloitte in sowel Kaapstad as Johannesburg gewerk. Nadat hy hy 'n ruk lank in Londen was, het hy in 1965 ’n M.B.A. aan Harvard se Sakeskool verwerf. Daarna het hy agt jaar deurgebring by Fidelity Fund Management and Research in Boston, Massachusetts. Ná sy terugkeer in Suid-Afrika in 1973 het hy hom in Kaapstad gevestig en Allan Gray Limited begin.
Hierdie beleggingsmaatskappy het reeds in 2013 sowat R300 miljard se sake behartig namens miljoene kliënte. Nog R200 miljard is destyds bestuur deur Orbis, ’n batebestuursmaatskappy gesetel op Bermuda, waar Gray en sy gesin nou woon, hoewel hy sy Suid-Afrikaanse burgerskap behou het.
Gray het die Allan Gray Orbis-stigting in 2005 gestig omdat hy entrepreneurskap beskou as ’n integrale deel van die ekonomiese vooruitgang van enige land. Dié beskouing spoor Gray se filantropiese bydraes al die afgelope 35 jaar aan. Die hoofdoelwit van die stigting is die ontwikkeling van entrepreneurs deur die Allan Gray-beurs en Allan Gray-genootskappe.
Allan Gray Limited en Orbis Investment Management, albei deur Gray gestig, finansier die stigting se aktiwiteite. Minstens 7 persent van Allan Gray Limited se belasbare wins word aan die stigting geskenk. Voorts bied ’n bydrae van R1,15 miljard, wat Gray in sy persoonlike hoedanigheid in 2007 geskenk het, verdere finansiële sekuriteit aan die stigting in gevalle wanneer Allan Gray Limited se wins wisselvallig is.
Ontsluit van "https://af.wikipedia.org/w/index.php?title=Allan_Gray&oldid=1433102"
Die bladsy is laas op 16 Maart 2016 om 07:46 bygewerk.